1. גמ' סנהדרין (עג:) **מנין לרואה את חברו שהוא טובע בנהר, או חיה גוררתו, או לסטין באין עליו שהוא חייב להצילו, תלמוד לומר לא תעמד על דם רעך. והא מהכא נפקא מהתם נפקא, אבדת גופו מניין תלמוד לומר והשבתו לו? אי מהתם הוה אמינא הני מילי בנפשיה, אבל מיטרח ומיגר אגורי אימא לא קא משמע לן.**
2. גמ' ב"מ (קא.)**, היורד לתוך שדה חבירו ונטעה שלא ברשות, חייב לשלם לו עבור השבח שהשביח.**
3. פרשת נח **"אך את דמכם לנפשותיכם אדרוש".** רש"י**, אף על פי שהתרתי לכם נטילת נשמה בבהמה, את דמכם אדרוש מהשופך דם עצמו. לנפשותיכם - אף החונק עצמו אף על פי שלא יצא ממנו דם.**
4. רמב"ם (פי"ח מסנהדרין ה"ו) **דאין ממיתין ב"ד בהודאת פיו אלא ע"פ שנים עדים.** רדב"ז **"שאין נפשו של אדם קנינו אלא קנין הקב"ה שנא' הנפשות לי הנה".**
5. מס' שמחות (ב:א) **המאבד עצמו לדעת אין מתעסקין עמו לכל דבר, אין קורעין ואין חולצין ואין מספידין עליו.**
6. ספר שמואל (א' פרק ל"א) **וּפְלִשְׁתִּים נִלְחָמִים בְּיִשְׂרָאֵל וַיָּנֻסוּ אַנְשֵׁי יִשְׂרָאֵל מִפְּנֵי פְלִשְׁתִּים וכו'. ג וַתִּכְבַּד הַמִּלְחָמָה אֶל שָׁאוּל וַיִּמְצָאֻהוּ הַמּוֹרִים אֲנָשִׁים בַּקָּשֶׁת וַיָּחֶל מְאֹד מֵהַמּוֹרִים. ד וַיֹּאמֶר שָׁאוּל לְנֹשֵׂא כֵלָיו שְׁלֹף חַרְבְּךָ וְדָקְרֵנִי בָהּ פֶּן יָבוֹאוּ הָעֲרֵלִים הָאֵלֶּה וּדְקָרֻנִי וְהִתְעַלְּלוּ בִי, וְלֹא אָבָה נֹשֵׂא כֵלָיו כִּי יָרֵא מְאֹד, וַיִּקַּח שָׁאוּל אֶת הַחֶרֶב וַיִּפֹּל עָלֶיהָ. ה וַיַּרְא נֹשֵׂא כֵלָיו כִּי מֵת שָׁאוּל וַיִּפֹּל גַּם הוּא עַל חַרְבּוֹ וַיָּמָת עִמּוֹ. ו וַיָּמָת שָׁאוּל וּשְׁלֹשֶׁת בָּנָיו וְנֹשֵׂא כֵלָיו גַּם כָּל אֲנָשָׁיו בַּיּוֹם הַהוּא יַחְדָּו.**
7. **בפ"ת (סק"ב) שהביא בשם שו"ת בשמים ראש, שנשאל על אחד חסר לחם שמאס בחייו ואיבד עצמו לדעת אם רשאים קרוביו להתאבל עליו. וכתב חלילה לדון את האיש הזה לרעה וכו' וכו', שכל שעשה מריבוי צרותיו, דאגות ויסורים או עוני גמור, אין כאן מיחוש, וענין המאבד עצמו לדעת הוא** המבזה את הבריות**,** ובועט בטובה ושנא את העולם, להמרות פני עליון **ע"כ.**

**ספר נפש הרב (פרשת נח)**, "ויקח שם ויפת את השמלה ויכסו את ערות אביהם וגו'". ופרש"י "אין כתיב ויקחו אלא ויקח לימד על שם שנתאמץ במצוה יותר מיפת, לכך זכו בניו לטלית של ציצית, ויפת זכה לקבורה לבניו שנאמר אתן לגוג מקום שם קבר וכו'".

ועיי"ש בהמשך הפסוקים שבירך נח לבנו יפת וא"ל "יפת אלקים ליפת וישכון באהלי שם. "ופרש"י שישרה שכינתו בישראל.

והנראה לומר בזה דב' ענינים נפרדים המה "אטיקה ואטיקט". האטיקה מחייבת לאדם לעשות הטוב והישר **אפילו כשהוא בינו לבין עצמו ואין שמה בנ"א אחרים הרואים אותו שישבחו אותו**, ואדרבא אפילו כשיש שם אחרים שיגנו אותו בעד מעשיו ויזלזלו בו, מכל מקום האטיקה מחייבת לו שיעשה את הטוב ואת הנכון.

והאטיקט הוא ענין של יופי התלוי בדעת בנ"א ומשתנה מזמן לזמן וממדינה למדינה ואין שמה חיוב לנהוג עפ"י אטיקט אלא בפני אנשים אחרים. והוא מטעם כבוד הבריות שלא לזלזל בכבוד הזולת ולעשות בפניו דברים שיתגנה בהם.

וזה היה עיקר ההבדל שבין שם ויפת. ששם נתאמץ והתחיל בדבר כיסוי ערות אביו אע"פ שלא היה שום לחץ מאחרים כי הבין עפ"י אטיקה שמן הנכון לעשות כן להציל את אביו מן הבושה, ולפיכך זכו בניו לטלית של ציצית. ועי' מג"א לאו"ח (סי' ח' ס"ק י"ג) בשם כתבי האריז"ל דמן הנכון ללבוש הטלית קטן בדוקא תחת בגדיו ושרק חוטי הציצית יהיו מבחוץ וכו'.

ונראה לפרש שלפיכך זכו בניו לטלית של ציצית כלומר שזכו לעשות מצוות בבגדים שאינם נראים וניכרים לשאר בנ"א כי אדרבא הוא לובשם תחת בגדיו כי שם הרי הבין היטב ענין אטיקה שמחוייבים לעשות הטוב והנכון אפילו אין שם רואים ואפילו איננו מן המקובל לפי נימוסי אותה המדינה באותו הזמן.

אך יפת לא השתתף במצוה זו מפני שהבין מעצמו שכן הוא מן הנכון לעשות אלא רק לאחר שראה שכן עשה שם, וששם יסתכל עליו בעין יפה אם ישתתף גם הוא במצוה זו של כבוד אביו, אז ורק אז סייע בידו **מפני שהאטיקט חייבה כן באותו המעמד** ושכן הוא מן הנימוס. ועל כן זכו בניו לקבורה, שענינו ויסודו מטעם כבוד הבריות. וזוהי נמי כונת הברכה שברכו נח יפת אלקים ליפת שהקב"ה נתן לו רגש של יופי ושל נימוס ושל אטיקט, אך השכינה תשרה בישראל באהלי שם, דלהשראת השכינה לא מספיק באטיקט אלא בענין שינהגו בנ"א עפ"י האטיקה המוחלטת והיושר הנכון.